Cathedral de Sancte Paulo (London)
Le Cathedral de Sancte Paulo es un cathedral anglican in London e un del ecclesias plus famose in le Regno Unite. Illo es le cathedral del Episcopo de London, le tertie plus senior clerico del Ecclesia de Anglaterra.

Al minus tres cathedrales con un dedication al Apostolo Paulo ha se situate al loco postea 604. Il no es clar si le cathedral original es le mesme cathedral que esseva destruite in un incendio in 1087, que destrueva multe del citate. Un nove cathedral esseva struite inter 1087 e 1240 con architectura gothic e un agulia alte. Iste cathedral (Old St. Paul's) esseva un del ecclesias plus longe e alte in le mundo e un centro religiose, commercial e cultural. Iste cathedral esseva destruite in le Grande Incendio de London in 1666. Le cathedral currente esseva designate per Christopher Wren in un stilo architectural de Baroco anglese e con un cupola famose.

Le cathedral es le secunde plus grande ecclesia in le Regno Unite, post le Cathedral de Liverpool, e esseva le edifico plus alte in London ab 1710 usque 1963. Illo ha essite un scena de multe eventos, que include le funeres de Horatio Nelson, Arthur Wellsey, duce de Wellington, Winston Churchill, e Margaret Thatcher, jubileos de Victoria e Elisabeth II, le initio del Festival of Britain, e le nuptias de Carolo, Prince de Galles e Dama Diana Spencer. Le cathedral es un attraction touristic major e etiam un ecclesia functionante.

London
Cathedrales